
ประกาศเทศบาลตำบลทอนหงส์
เรื่อง   ให้ผู้ประกอบการรถซึ่งใช้บรรทุกปฏิบัติตามพระราชบัญญัติรักษาความสะอาด
 และความเป็นระเบียบเรียบร้อยของบ้านเมือง พ.ศ.๒๕๓๕ อย่างเคร่งครัด
                                            ........................................................


ด้วยเทศบาลตำบลทอนหงส์  ได้รับการร้องเรียนจากประชาชนเป็นจำนวนมาก
ซึ่งได้รับผลกระทบจากผู้ประกอบการรถซึ่งใช้บรรทุก  กรวด หิน ดินทราย สิ่งปฏิกูลหรือสิ่งอื่นใด 
ไม่ดำเนินการจัดให้รถอยู่ในสภาพที่ป้องกันไม่ให้สิ่งดังกล่าว ตกหล่น รั่วไหล ปลิว ฟุ้ง กระจายบนถนนในระหว่างที่ใช้รถนั้น  ส่งผลให้ประชาชนได้รับความเดือดร้อนจากฝุ่นละออง กลิ่นเหม็น ผิวจราจรสกปรก และเป็นอันตรายต่อผู้ใช้รถใช้ถนน  เนื่องจากไม่ปฏิบัติตามกฎหมาย
 

อาศัยอำนาจตามความใน มาตรา ๔๔ แห่งพระราชบัญญัติรักษาความสะอาดและความเรียบร้อยของบ้านเมืองที่ดี พ.ศ. ๒๕๓๕ จึงประกาศให้ผู้ประกอบการรถซึ่งใช้บรรทุกปฏิบัติตามพระราชบัญญัติดังกล่าวอย่างเคร่งครัด  ดังต่อไปนี้
 

๑  ผู้ประกอบการรถซึ่งใช้บรรทุก กรวด หิน ดินทราย สิ่งปฏิกูลหรือสิ่งอื่นใด ต้องดำเนินการจัดให้รถอยู่ในสภาพที่ป้องกันไม่ให้สิ่งดังกล่าว  ตกหล่น รั่วไหล ปลิว ฟุ้งกระจาย
ลงบนถนน ในระหว่างที่ใช้รถนั้น
 

๒  ผู้ประกอบการรถซึ่งใช้บรรทุกดังกล่าวต้องฉีดล้างล้อ  และบังโคลนให้สะอาดก่อนนำรถไปวิ่งบนถนน  เพื่อป้องกันไม่ให้มีเศษหิน ดิน โคลน ตกหล่นบนถนน รวมทั้งป้องกันไม่ให้น้ำมัน หรือสิ่งปฏิกูลรั่วไหลลงบนถนน


จึงประกาศมาเพื่อทราบและปฏิบัติตามอย่างเคร่งครัดนับแต่บัดนี้เป็นต้นไป หากฝ่าฝืน เทศบาลมีความจำเป็นต้องดำเนินการตามกฎหมายต่อไปซึ่งมีโทษทั้งปรับและโทษจำคุก

ประกาศ  ณ  วันที่ ๒   เดือน พฤษภาคม  พ.ศ.๒๕๕๕
อมร  แคล้วภัย
(นายอมร    แคล้วภัย)
นายกเทศมนตรีตำบลทอนหงส์
